Na temelju članka 46. Statuta Filozofskog fakulteta u Splitu (pročišćeni tekst - listopad, 2023.), fakultetsko Vijeće Filozofskog fakulteta u Splitu na ---. redovitoj sjednici u ak. god. 2026./2027., održanoj dana ------- 2026. godine, donosi
PRAVILNIK
O MJERILIMA I POSTUPKU DODJELE STIPENDIJA STUDENTIMA SLABIJEG SOCIO-EKONOMSKOG STATUSA FILOZOFSKOG FAKULTETA U SPLITU
I. OPĆE ODREDBE
Članak 1.
(1) Ovim se Pravilnikom uređuju uvjeti, kriteriji, postupak, način vrednovanja, prava i obveze korisnika stipendije te druga pitanja vezana uz dodjelu stipendija studentima Filozofskog fakulteta u Splitu (u daljnjem tekstu: Fakultet) koji su slabijeg socio-ekonomskog statusa.
(2) Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.
(3) Osobni podaci kandidata obrađuju se isključivo u svrhu provedbe natječaja, sklapanja i izvršenja ugovora o stipendiranju, a u skladu s propisima kojima se uređuje zaštita osobnih podataka.
Članak 2.
Sredstva za stipendije osiguravaju se u sklopu programskog ugovora koji Fakultet sklapa s ministarstvom nadležnim za visoko obrazovanje te se planiraju u sklopu financijskog plana Fakulteta.
II. KORISNICI STIPENDIJE I UVJETI ZA PRIJAVU
Članak 3.
(1) Pravo prijave na natječaj za dodjelu stipendije imaju uspješni redoviti studenti Fakulteta slabijeg socio-ekonomskog statusa.
(2) Studentima slabijeg socio-ekonomskog statusa, u smislu odredbi ovoga Pravilnika, smatraju se oni studenti kojima ukupni dohodak ostvaren u prethodnoj kalendarskoj godini po članu njihova kućanstva ne prelazi 100 % proračunske osnovice koja se svake godine utvrđuje odgovarajućim propisom Republike Hrvatske.
(3) Uspješnim studentima Fakulteta, u smislu ovoga Pravilnika, smatraju se redoviti studenti diplomskih studija te studenti viših godina prijediplomskih ili integriranog studija koji kumulativno ispunjavaju sljedeće uvjete:
· u prethodnoj akademskoj godini ostvarili su najmanje 55 ECTS bodova,
· imaju težinski prosjek ocjena od najmanje 4,00 u dosadašnjem tijeku studija,
· tijekom cjelokupnog trajanja studija nisu ponavljali godinu studija.
Članak 4.
Pravo na stipendiju ne može ostvariti student:
· koji ima upisano mirovanje studentskih obveza u akademskoj godini za koju se stipendija dodjeljuje,
· koji je u prijavi naveo neistinite podatke ili priložio nevjerodostojnu dokumentaciju,
· koji ima status izvanrednog studenta.
III. NATJEČAJ ZA DODJELU STIPENDIJE
Članak 5.
(1) Prijedlog za raspisivanje natječaja, broj stipendija za dodjelu i njihov mjesečni iznos, na temelju raspoloživih sredstava, fakultetskom Vijeću predlaže Povjerenstvo za dodjelu stipendija (u daljnjem tekstu: Povjerenstvo). Povjerenstvo čine prodekani Fakulteta: prodekan za financije i poslovanje; prodekan za nastavu i studentska pitanja; prodekan za studijske programe i kvalitetu te prodekan za znanost i međunarodnu suradnju, a prodekan za financije i poslovanje je po službenoj dužnosti predsjednik Povjerenstva.
(2) Javni natječaj za dodjelu stipendije objavljuje se najkasnije do 1. studenog tekuće godine za akademsku godinu.
Članak 6.
Stipendije se dodjeljuju na temelju javnog natječaja koji raspisuje Fakultet i objavljuje na svojim mrežnim stranicama, a koji obvezno sadrži:
· broj stipendija koje se dodjeljuju,
· iznos mjesečne stipendije,
· razdoblje za koje se stipendija dodjeljuje,
· uvjete i kriterije za prijavu,
· popis potrebne dokumentacije,
· rok i način podnošenja prijava,
· način i rok objave privremene i konačne rang-liste,
· rok i način podnošenja prigovora.
IV. NAČIN UTVRĐIVANJA RANG-LISTE I ODLUKA O STIPENDIRANJU
Članak 7.
(1) Kandidati koji ispunjavaju uvjete iz članka 3. ovoga Pravilnika rangiraju se na temelju visine težinskog prosjeka ocjena ostvarenog u dosadašnjem tijeku studija, zaokruženog na tri decimale.
(2) Studentima prve godine diplomskih studija težinski prosjek ocjena računa se na temelju ocjena ostvarenih na završenom prijediplomskom studiju, dok se studentima viših godina diplomskih studija uzima u obzir zajednički težinski prosjek ocjena prijediplomskog i diplomskog studija.
(3) Ako dva ili više kandidata imaju isti težinski prosjek ocjena, prednost se utvrđuje prema sljedećim kriterijima (na način da prethodni kriterij isključuje sve sljedeće):
· veći prosječan broj ostvarenih ECTS bodova po godini studija,
· dobitnik Rektorove nagrade,
· dobitnik Dekanove nagrade,
· viša godina studijskog programa koji student pohađa,
· status demonstratora na Fakultetu.
(4) Ako se i nakon primjene svih kriterija iz stavka 3. ovoga članka utvrdi da dva ili više kandidata imaju potpuno jednak status, Povjerenstvo može predložiti dodjelu razmjernog dijela stipendije tim kandidatima ili primjenu dodatnog socijalnog kriterija (niži prihod po članu kućanstva).
Članak 8.
(1) Povjerenstvo pregledava pristigle prijave i dokumentaciju, utvrđuje ispunjavaju li kandidati propisane uvjete, sastavlja i na mrežnim stranicama Fakulteta objavljuje privremenu rang-listu s naznakom kandidata koji su ostvarili pravo na stipendiju.
(2) Protiv privremene rang-liste kandidat kojemu nije dodijeljena stipendija može podnijeti pisani prigovor Povjerenstvu u roku od 8 (osam) dana od dana njezine objave na mrežnim stranicama Fakulteta.
(3) O prigovoru odlučuje dekan Fakulteta u roku od 8 (osam) dana od dana zaprimanja prigovora.
(4) Odluka dekana po prigovoru je konačna.
(5) Nakon rješavanja po eventualnim prigovorima na privremenu rang-listu Povjerenstvo utvrđuje konačnu rang-listu i predlaže fakultetskom Vijeću donošenje Odluke o dodjeli stipendija.
(6) Rang-liste iz stavka 2. i 5. ovoga članka obvezno sadrže sljedeće podatke: ime i prezime studenta, naziv upisanog studijskog programa, godinu upisa na visoko učilište i težinski prosjek ocjena.

V. PRAVA I OBVEZE KORISNIKA STIPENDIJE
Članak 9.
(1) Na temelju Odluke fakultetskog Vijeća o dodjeli stipendije, s odabranim se studentom sklapa ugovor o stipendiranju.
(2) Ugovor o stipendiranju obvezno sadrži podatke o iznosu i trajanju stipendije, dinamici isplate, pravima i obvezama ugovornih strana, razlozima za obustavu isplate ili raskid ugovora te načinu i rokovima povrata isplaćenih sredstava u slučaju kršenja ugovornih odredbi.


Članak 10.
(1) Korisnik stipendije dužan je redovito izvršavati svoje studijske obveze, pravodobno obavijestiti Fakultet o svakoj promjeni činjenica koje utječu na ostvarivanje prava na stipendiju te na zahtjev dostaviti dokaze o statusu studenta.
(2) Isplata stipendije obustavlja se ako korisnik tijekom trajanja ugovora ostvari status studenta s mirovanjem prava i obveza, izgubi status redovitog studenta ili prekrši druge preuzete ugovorne obveze.
(3) Korisnik stipendije dužan je u cijelosti vratiti primljeni iznos stipendije ako je to pravo ostvario na temelju neistinitih podataka ili ako mu se u postupku propisanom općim aktom Fakulteta o stegovnoj odgovornosti studenata utvrdi da je počinio stegovno djelo koje predstavlja težu povredu studentske dužnosti.
(4) Ako student izgubi pravo na stipendiju tijekom trajanja ugovora, preostali iznos stipendije može se dodijeliti prvom sljedećem kandidatu na konačnoj rang-listi koji ispunjava uvjete natječaja, o čemu se sklapa novi ugovor.
Članak 11.
Iznimno, na obrazloženi pisani zahtjev studenta, dekan može odobriti djelomično ili potpuno oslobađanje od obveze povrata stipendije u osobito opravdanim slučajevima (teža bolest studenta ili člana uže obitelji, teške socijalne okolnosti i drugi objektivni razlozi) uz predočenje vjerodostojne medicinske ili druge službene dokumentacije.
VI. PRIJELAZNE I ZAVRŠNE ODREDBE
Članak 12.
Ovaj Pravilnik stupa na snagu osmoga dana od dana objave na oglasnoj ploči i mrežnim stranicama Filozofskog fakulteta u Splitu.

